કોઈ મિકેનિક એના હેલ્પરને કહે કે ‘અલ્યા, ત્રૈણ નંબરનું પાનું લાય !’ . . . તો એ કામનું જ હોય છે, પણ પુસ્તકનું આ ‘અર્પણ’નું ‘પાનું’ કશું ખોલવા કે ફિટ કરવામાં કામ લાગતું નથી, કારણ કે એ પોતે જ ‘મિસફિટ’ હોય છે. આ પાનું હોવા કે ન હોવાથી માત્ર લેખકને જ ફરક પડે છે, વાચક કે પુસ્તકને નહીં. ઘણી વાર લેખક ખૂબ જ ભાવવિભોર થઈ પોતાનું પુસ્તક કોઈ સ્વજન કે સન્માન્ય સાહિત્યકારને અર્પણ કરે છે. પછી એમની સાથે મતભેદ થતાં, એ જ પુસ્તકની નવી આવૃત્તિમાં એ પાનું ગાયબ થઈ જાય છે. (આથી નવી આવૃત્તિમાં પુસ્તકની હજાર નકલ છપાઈ હોય, તો સીધેસીધા હજાર પાનાંની બચત થાય છે, યુ સી !) . . .છતાં ‘અર્પણ’નાં પાનાં હોય જ છે, શું કરીએ ? ધારો કે કોઈ કવિ મહાશય ‘ગાલિબ’ની ગઝલોની ઉઠાંતરી કરી સંગ્રહ પોતાને નામે છપાવે, તો એનો એ સંગ્રહ ‘ગાલિબ’ને અર્પણ કરી લખવું જોઈએ કે. . . ‘તેરા તુઝકો અર્પણ, ક્યા લાગે મેરા ?’ ટૂંકમાં, મહદ અંશે ‘અર્પણ’નાં પાનાં હાસ્યપ્રેરક હોય છે. મેં તો મારાં અનેક પુસ્તકો કૈંકને અર્પણ કર્યા છે, એટલે મને તો આ બાબતની પાકી ખબર હોય જ ને ?